Uitslag van e-tolpeiling glo kommerwekkendŉ Opname onder padgebruikers het aan die lig gebring dat 80% van mening is dat die e-tolstelsel se administratiewe diens “baie swak” is. Die Suid-Afrikaanse Kamer van Handel en Nywerheid (SAKHN) het Dinsdag gesê meer as 6 000 padgebruikers het aan die opname deelgeneem om insette aan die e-tolondersoekpaneel te verskaf. Slegs 0,8% van respondente het aangedui dat die e-toldiens “goed” was, en 0,3% het gesê “baie goed”. In die kommentaargedeelte van die opname het die woorde “nie betaal” 585 keer voorgekom. “Nog nooit betaal nie” het 192 keer voorgekom, en “weier om te betaal” 72 keer. Neren Rau, uitvoerende hoof van die SAKHN, het in ŉ verklaring gesê die uitslag van die peiling is kommerwekkend. “Probleme duur voort ondanks die noemenswaardige tyd en hulpbronne wat reeds aan die stelsel spandeer is,” het hy gesê. “Die SAKHN is steeds van mening dat ŉ brandstofheffing die mees doeltreffende meganisme is om die uitbreiding en instandhouding van padinfrastruktuur te finansier.”